Preşedinta CNA, Laura Georgescu, a fost surprinsă într-o serie de înregistrări compromiţătoare obţinute de Realitatea TV.

Într-o primă înregistrare, şefa CNA vorbeşte despre faptul că îi "acoperă" pe "boul de Ghiţă şi pe România TV", de pe urma cărora doreşte să profite.

"M-a forţat jigodia de Georgică Severin (președintele Comisiei de Cultură din Senat, n.r.) să le dau lor cuvântul. Eu înnebunesc că tu mă pui, pe boul de Ghiţă (Sebastian, deputat PSD şi patronul România TV, n.r.) şi pe România TV să-i acopăr şi tu nu profiţi de...aşa. Înţelegi ce-ţi explic? Crezi că merge ceva legal în România? Vin şi te şantajez... Cum crezi că merge-n România? Merge ceva legal? Să mă duc şi să zic: nu vă supăraţi, uitaţi am şi eu o lege. Pot să, la umbra ei, să-mi fac treaba? Nu. E, du-te dracu’ atuncea! Vin şi te şantajez, ce vrei să fac?", spune Laura Georgescu, conform înregistrării.

Într-o altă înregistrare, şefa CNA vorbeşte despre o posibilă sponsorizare, sub forma unor laptopuri, pentru instituţie.

"Laptopuri nu ne sponsorizaţi şi pe noi? Nu ne faceţi şi nouă o donaţie? 5 bucăţi! Ăla e un jaf, frate, să mor eu, e la preţ de piaţă! Nu ştiu, 1-7, 1700, cât dracu e? Nu am înţeles. Lăsaţi, lăsaţi, făceţi-vă că ştiţi ce vreau! Te pup, pa, pa! Să dea nişte laptopuri. Nu, nu, nu ţi le mai...laptopuri, ascultă-mă puţin că o rezolv altfel. (O sun pe Gubernat să văd). Că n-aş băga, frate bani în laptopuri. Sunt tâmpită, mă, să iau laptopuri de bani pentru instituţie, mă, când putem să le luăm altfel, mă, am atâţia oameni care-mi sunt datori, nu pricepi ce-ţi explic? E păcat de Dumnezeu, mă! Nu suport să iau bani din instituţie să rezolv problemele. Mi se pare de un căcat. (Gubernat) asta e prietenă cu unu’, înţelegi, şi m-a tot întrebat dacă vreau... Să nu iau 5 laptopuri pe moca? Dă-i dracului, ce-o să spună? C-am primit şpagă, dă-i în...." spune Laura Georgescu într-o altă înregistrare,

Crin Antonescu: Avem o presiune politică, partizană a instituţiilor care ar trebui să ofere echilibru

Fostul lider al PNL, Crin Antonescu, a comentat, la Realitatea TV, înregistrările cu şefa CNA.

"E greu să am un punct de vedere. Mi se pare scandalos. Nu ştiu contextul, dar din ce reiese, dacă cea care vorbeşte e doamna Georgescu, e încă una dintre înregistrările care ne dau măsura exactă şi jalnică a instituţiilor importante din ţara în care trăim, a infiltrării inacceptabile, greţoase, a presiunii politice, partizane în instituţiile care ar trebui să asigure un echilibru, într-un domeniu atât de important", a spus Crin Antonescu.

Un asemenea crâmpei de convorbire ne arată de ce, în mare măsură, audiovizualul din Romnia a ajuns în situaţia în care se află. Unii dintre dumneavoastră mai există, cu eforturi aproape eroice ca să practice meseria de jurnalist", a mai spus Antonescu.

Senator PDL: Laura Georgescu ar trebui să demisioneze de urgenţă

"Cred că această doamnă ar trebui să demisioneze de urgenţă. Şi nu pentru că vorbeşte la modul acesta, ci pentru că în acea înregistrare vorbeşte despre faptul că ar proteja o persoană şi un post de televiziune, vorbeşte de ce nu ar lua laptop-uri de la persoane pe care le protejează. Dacă aceste înregistrări sunt reale, doamna aceasta ar trebui să demisioneze pentru că nu poate, în calitatea pe care o are, să fie imparţială când judecă cazurile posturilor concurente. E vorba de bani publici aici", a spus Tişe, la Realitatea TV.